แนวโน้มหุ้นปรับขึ้นต่อตามสหรัฐฯ
นักวิเคราะห์ประเมินดัชนีเช้าวันนี้ปรับขึ้นเดินหน้าทำนิวไฮต่อเนื่องคาดทดสอบ 1,650 จุด
16 พ.ค. 2556

นักวิเคราะห์ประเมินดัชนีเช้าวันนี้ปรับขึ้นเดินหน้าทำนิวไฮต่อเนื่องคาดทดสอบ 1,650 จุด
นายปริญทร์ กิจจาทรพิทักษ์ ผู้อำนวยการอาวุโส ฝ่ายวิเคราะห์หลักทรัพย์ บล.เคทีบี(ประเทศไทย) กล่าวว่า ตลาดยังคงมีทิศทางปรับขึ้น แต่วันนี้อาจแกว่งตัวบวกๆ ลบๆ ระหว่างวัน เพราะดัชนีปรับขึ้นทำนิวไฮต่อเนื่องช่วง 2 วันที่ผ่านมา เป็นธรรมดาที่ในระยะสั้นมากอย่างวันนี้จะแกว่งตัว เพราะน่าจะมีนักลงทุนบางส่วนมีการ take profit สลับออกมาเพื่อล็อกกำไร แต่ไม่ได้เป็นอะไรที่น่ากังวลเพราะยังคิดว่าดัชนีจะปรับขึ้นทดสอบ 1,650 จุด
ปัจจัยสนับสนุนเป็นเรื่องปัจจัยพื้นฐานทางเศรษฐกิจของประเทศ บวกกับ sentiment ทางบวกที่มาจากตลาดหุ้นต่างประเทศอย่างสหรัฐช่วงนี้เดินหน้าทำนิวไฮเหมือนกัน 
"น้ำหนักมาในกลุ่มหุ้น Big cap สังเกตจากแรงซื้อนักลงทุนต่างชาติที่มีความต่อเนื่องในช่วงหลายวันนี้ และเป็นตัวที่ผลัก SET Index ทะลุแนวต่างๆ ขึ้นมาจนกระทั่งทำนิวไฮขึ้นเรื่อยๆ หุ้นในกลุ่ม Big cap ยังคงมีความน่าสนใจ ในจังหวะที่แรงซื้อต่างชาติยังคงอยู่" นายปริญทร์ กล่าว
วันนี้ ให้กรอบ 1,625 และ 1,635 แนวถัดไป 1,640 จุด 
วันนี้ มีหุ้นบมจ.โรงพยาบาลจุฬารัตน์ (CHG) เข้าซื้อขายในตลาดหลักทรัพย์เป็นวันแรก ราคา IPO หุ้นละ 6.30 บาท